Minister maan motoristeBlade Nzimande, minister van vervoer. (Foto: ANA/Jacques Naude) Blade Nzimande, minister van vervoer, het ŉ beroep op motoriste gedoen om versigtig te wees en die padreëls te gehoorsaam met die Paasnaweek wat tot ŉ einde kom. Motoriste kan Maandag ŉ toename in verkeersvolumes op die land se hoofroetes verwag, onder meer die N1, N3 en N4 wanneer mense begin terugkeer ná die Paasnaweek. “Dit is belangrik dat padgebruikers uiters versigtig bly en hul reise so beplan om te verhoed dat hulle gedurende piektydperke reis,” het Nzimande gesê. Motoriste wat lang afstande reis, moet moegheid vermy deur elke twee uur of 200 km stil te hou en te rus. Nzimande het ook ŉ beroep op motoriste gedoen om nie onder die invloed van alkohol te bestuur nie, by die spoedgrens te hou, nie hul selfone te gebruik wanneer hulle bestuur nie, seker te maak hul voertuie is padwaardig én hul veiligheidsgordels te dra. Padgebruikers moet hul samewerking aan wetstoepassingsowerhede en nooddienspersoneel gee. Nzimande het ook sy opregte meegevoel betuig met die families en vriende wat geliefdes op die paaie verloor het. Hy het die beseerdes ŉ spoedige herstel toegewens.